Richard Branson ใช้ชีวิตให้คุ้ม
“My biggest weakness in life is that I can’t say no”  จุดอ่อนที่สุดในชีวิตคือการที่ผมสะกดคำว่า “ไม่” ไม่เป็น นี่คือคำพูดของมหาเศรษฐีผู้ใช้ชีวิตได้อย่างคุ้มค่าที่สุดคนหนึ่งของโลก ชื่อของเขาคือ “เซอร์ ริชาร์ด แบรนสัน”  ตัวริชาร์ดเองได้เขียนประวัติศาสตร์ในการสร้างบริษัทที่มีมูลค่าเกิน 1 พันล้านเหรียญ มากถึง 8 บริษัท ใน 8 อุตสาหกรรม
14 พ.ย. 2560

Richard Branson ใช้ชีวิตให้คุ้ม / โดย เพจลงทุนแมน
“My biggest weakness in life is that I can’t say no”
จุดอ่อนที่สุดในชีวิตคือการที่ผมสะกดคำว่า “ไม่” ไม่เป็น
นี่คือคำพูดของมหาเศรษฐีผู้ใช้ชีวิตได้อย่างคุ้มค่าที่สุดคนหนึ่งของโลก ชื่อของเขาคือ “เซอร์ ริชาร์ด แบรนสัน”
ตัวริชาร์ดเองได้เขียนประวัติศาสตร์ในการสร้างบริษัทที่มีมูลค่าเกิน 1 พันล้านเหรียญ มากถึง 8 บริษัท ใน 8 อุตสาหกรรม
ริชาร์ด เกิดวันที่ 18 กรกฏาคม 1950 เป็นชาวอังกฤษ ปัจจุบันอายุ 67 ปี
พักอาศัยอยู่ที่เกาะส่วนตัวสุดหรูในหมู่เกาะ British Virgin ร่ำรวยและมีชื่อเสียงจากธุรกิจในเครือ Virgin Group
ปัจจุบันธุรกิจในเครือ Virgin นั้นมีรวมกันถึงกว่า 400 บริษัท ในหลากหลายอุตสาหกรรม ตั้งแต่ การท่องเที่ยว การบิน รถไฟ เพลง วิทยุ สุขภาพ หนังสือ รวมไปถึงการเงินและธนาคาร
ในประเทศไทยเราน่าจะคุ้นเคยกับคลื่นวิทยุ Virgin Hitz และ ฟิตเนส Virgin Active ซึ่งเป็นส่วนหนึ่งของธุรกิจในเครือ Virgin Group ที่ริชาร์ดเป็นผู้ก่อตั้ง
แต่รู้หรือไม่ว่า ริชาร์ด เป็นมหาเศรษฐีอีกคนที่เรียนไม่จบมหาวิทยาลัย
อันที่จริงเขาไม่จบชั้นมัธยมปลายด้วยซ้ำ เนื่องจากในวัยเด็กเขาเผชิญกับโรค dyslexia หรือโรคความบกพร่องในการอ่านหนังสือ ทำให้เขาต้องออกจากโรงเรียนตั้งแต่อายุ 16 ปี
ริชาร์ดในวัย 17 ปีได้เริ่มทำธุรกิจเป็นครั้งแรกโดยก่อตั้งนิตยสาร ชื่อ Student เป็นนิตยสารรายเดือนฉบับแรกที่เขียนโดย นักศึกษา เพื่อ นักศึกษาโดยเฉพาะ
ต่อมาเขาได้เห็นหนทางในธุรกิจแผ่นเสียง จึงได้เริ่มธุรกิจขายแผ่นเสียงผ่านทางไปรษณีย์โดยมีราคาถูกกว่าท้องตลาด 15%
ริชาร์ดในวัย 19 ปีก็ได้ถูกจับได้ข้อหาไม่จ่ายภาษีในการขายแผ่นเสียง ถูกตัดสินให้จำคุกเป็นเวลา 1 คืน และเสียค่าปรับจำนวน 60,000 ปอนด์ โดยพ่อแม่ของเขาต้องนำบ้านไปจำนองเพื่อนำเงินมาจ่ายค่าปรับนี้
ปี 1972 เมื่อริชาร์ดอายุได้ 22 ปี เขาได้ก่อตั้ง Virgin Records
ค่ายเพลงชื่อดังที่มีศิลปินแนวหน้าทั้งในอดีตและปัจจุบันอย่าง Phil Collins, Rolling Stone, Spice Girls เป็นต้น
Virgin Records เป็นจุดเริ่มต้นที่สร้างความร่ำรวยและมีชื่อเสียงให้แก่ตัวริชาร์ด
เขาเสียใจเป็นอย่างมากที่ต้องขายธุรกิจนี้ในปี 1992 ในมูลค่า 1 พันล้านให้แก่ Thorn EMI
ปัจจุบัน Virgin Records ตกไปอยู่ในมือของ Universal Music ตั้งแต่ปี 2012 ซึ่งเป็น 1 ใน 3 ยักษ์ใหญ่แห่งวงการเพลงของโลก (อีก 2 แห่งคือ Sony Music และ Warner Music)
ริชาร์ดขยายธุรกิจไปอีกมากมาย อีกหนึ่งธุรกิจที่มีชื่อเสียงก็คือธุรกิจการบิน
สายการบิน Virgin Atlantic ของริชาร์ดถือเป็นคู่ปรับตลอดกาลของสายการบิน British Airways
Virgin Atlantic ถือว่าเป็นสายการบินที่มีการบริการลูกค้าดีเยี่ยม อีกทั้งยังเป็นเจ้าแรกที่นำเสนอ in-flight entertainment ให้แก่ลูกค้าในทุกระดับชั้นที่นั่ง
ในปี 2004 ริชาร์ดได้ก่อตั้ง Virgin Galactic โดยเป็นธุรกิจ commercial spaceflight หรือให้บริการเชิงพาณิชย์ในการท่องอวกาศให้แก่บุคคลทั่วไป
เพียงไม่นานหลังจากประกาศขายตั๋วให้แก่ผู้ที่สนใจ ก็มีเศรษฐีมากมายจับจองตีตั๋วเพื่อที่จะได้เป็นผู้โดยสารในเที่ยวบินท่องอวกาศจนตั๋วได้เต็มในระยะเวลาอันสั้น
แผนแรกของริชาร์ดคือจะส่งเที่ยวบินแรกให้ได้ภายในปี 2009 แต่ก็ได้มีการเลื่อนออกไปเรื่อยมา
ข่าวล่าสุดว่าประมาณกลางปี 2018 เราอาจจะได้เห็นเที่ยวบินท่องอวกาศเป็นครั้งแรกจาก Virgin Galactic
นอกจากเรื่องธุรกิจแล้วนั้น เขาเป็นคนที่มีความสนใจด้านกีฬา และยังได้ทำลายสถิติโลกมากมาย เช่น
ปี 1986 ข้ามมหาสมุทรแอตแลนติกโดยเร็วที่สุดด้วยเรือ
ปี 1991 ข้ามมหาสมุทรแปซิฟิกโดยเร็วที่สุดด้วยบอลลูน
ปี 2004 ข้ามช่องแคบอังกฤษโดยเร็วที่สุดด้วยรถสะเทินน้ำสะเทินบก
ริชาร์ดเป็นคนที่ใช้ชีวิตด้วยความสนุกและมี passion กับสิ่งที่ตัวเองทำ
ปัจจุบันเขามีทรัพย์สินกว่า 5 พันล้านเหรียญ หรือประมาณ 1.6 แสนล้านบาท
เขาลงทุนในธุรกิจต่างๆมากมาย แน่นอนว่าไม่ใช่ทุกธุรกิจจะประสบความสำเร็จ
“Virgin Cola" บริษัทขายเครื่องดื่มอัดลม ปิดตัวลงเพราะสู้ยักษ์ใหญ่อย่าง Pepsi และ Coca Cola ไม่ได้
เขาล้มเหลวทางด้านธุรกิจ แต่เขาได้บทเรียนว่าอย่าประมาทพลังของบริษัทยักษ์ใหญ่เวลาเขาเอาจริง
สิ่งหนึ่งที่เราเรียนรู้จากริชาร์ดคือชีวิตนี้มีอะไรให้เราทำมากมาย
บางอย่างทำแล้วอาจจะประสบความสำเร็จ บางอย่างอาจจะไม่ สิ่งที่สำคัญคือเราเรียนรู้อะไรจากมัน
ริชาร์ดเริ่มธุรกิจครั้งแรกด้วยวัยเพียง 17 ปีและประสบความสำเร็จเรื่อยมา จนถึงปัจจุบันในวัยเกือบ 70 ปีเขาก็ยังคงโลดแล่นอยู่ในวงการ ตัวเขาเองเปรียบเสมือนตัวแทนของแบรนด์ Virgin โดย Virgin แทบไม่ต้องใช้การโฆษณาหรือ presenter ใดๆเลย
ดังนั้นเราอย่าจำกัดตัวเองว่าเราอายุยังน้อยเกินไป หรือแก่เกินไปที่จะทำสิ่งต่างๆ
ก้าวออกจาก comfort zone ของตัวเองบ้าง แล้วลงมือทำตามความฝัน
คนเราเกิดมาครั้งเดียว ใช้ชีวิตให้คุ้ม ความล้มเหลวเป็นเรื่องธรรมดา
คนที่ไม่เคยผิดพลาดหรือล้มเหลว คือคนที่ไม่เคยทำอะไรเลย..
You don't learn to walk by following rules. You learn by doing, and by falling over.
ตั้งแต่เราเป็นเด็ก เราไม่ได้หัดเดินด้วยการทำตามกฎ เราเรียนรู้ด้วยการลอง และการล้มนับครั้งไม่ถ้วน - Sir Richard Branson
----------------------
<ad> ชีวิตต้องใช้ให้คุ้ม แต่อยากซื้อรถมือสองคุ้มค่าต้องร้าน “Admire” โดย บางอ้อ รถยนต์มือสองคุณภาพเหนือมาตรฐาน ให้บริการมาแล้วกว่า 50 ปี หนึ่งเดียวในย่านจรัญสนิทวงศ์ ใส่ใจเลือกรถที่ดีที่สุด ในราคาที่คุณประทับใจ
.
สอบถาม รถที่คุณมองหาได้ที่ 
----------------------